-
Yehowa ligbi ɔ bami ɔ (1-5)
-
“Tue mi jɔmi kɛ slɔkee si himi ba!” (3)
-
-
Nyɛɛ fɔ nyɔ, nyɛ hɛ nɛ hi nyɛ he nɔ (6-11)
-
He wami womihi (12-24)
-
Nyagbe fɔmi (25-28)
Anɛ o maa suɔ nɛ o kane munyu nɛ ɔ ngɛ %% mi lo?
5 Jehanɛ ɔ, nyɛmimɛ, ngɛ be ɔmɛ kɛ be nɛ a to ɔmɛ a he ɔ, e he hia we nɛ a ngma nyɛ nɔ́ ko. 2 Ejakaa nyɛ nitsɛmɛ nyɛ le saminya kaa Yehowa* ligbi ɔ ma kaa bɔ nɛ julɔ baa nyɔ mi ɔ pɛpɛɛpɛ. 3 Be mi nɛ a maa hi dee ke, “Tue mi jɔmi kɛ slɔkee si himi ba!” a, kɛkɛ si kake too ɔ, hɛ mi kpatami maa ba a nɔ tlukaa, kaa bɔ nɛ yohɔyo nuɔ kɔɔmi ɔ, nɛ a he be mi jee kɔkɔɔkɔ. 4 Se nyɛmimɛ, nyɛɛ lɛɛ nyɛ be diblii mi nɛ́ ligbi ɔ ma ba ti nyɛ si kaa e maa pee juli ɔ, 5 ejakaa la bimɛ kɛ piani bimɛ ji nyɛ tsuo. Pi nyɔ aloo diblii níhi ji wɔ. 6 Lɛɛ enɛ ɔ he ɔ, nyɛ ko ha nɛ waa hi mahe mi kaa ni kpa amɛ, mohu ɔ, nyɛ ha nɛ waa fɔ nyɔ nɛ wa hɛ nɛ hi wa he nɔ. 7 Ejakaa ni nɛmɛ nɛ a hwɔɔ mahe ɔ, nyɔ mi nɛ a hwɔɔ mahe, nɛ ni nɛmɛ nɛ a deɔ dã a, nyɔ mi nɛ a deɔ dã. 8 Se wɔ ni nɛmɛ nɛ piani níhi ji wɔ ɔ lɛɛ, nyɛ ha nɛ wa hɛ nɛ hi wa he nɔ nɛ waa wo suɔmi kɛ hemi kɛ yemi he gugue nɔ dama a, nɛ wa bu yi wami hemi he hɛ kɛ nɔ fɔmi ɔ kaa dade pɛɛ, 9 ejakaa pi mi mi fumi nɛ Mawu hla wɔ kɛ ha, se mohu e hla wɔ konɛ wa ná yi wami hemi kɛ gu wa Nyɔmtsɛ Yesu Kristo nɔ. 10 E gbo kɛ ha wɔ, konɛ wa hɛ ngɛ jio, wa hwɔ mahe* jio, waa kɛ lɛ tsuo nɛ hi si. 11 Enɛ ɔ he ɔ, nyɛɛ ya nɔ nɛ nyɛɛ hi nyɛ sibi he wami woe,* nɛ nyɛɛ hi nyɛ sibi fiae kɛ hi si mae, kaa bɔ nɛ ngɛ anɔkuale mi ɔ, nyɛ ngɛ pee ɔ. 12 Jehanɛ ɔ, nyɛmimɛ, wa ngɛ nyɛ pɛɛ kpae kaa nyɛɛ bu ni nɛmɛ nɛ a ngɛ ní tsue wawɛɛ ngɛ nyɛ kpɛti nɛ a ngɛ nyɛ nɔ hyɛe ngɛ Nyɔmtsɛ ɔ mi nɛ a ngɛ nyɛ ga woe ɔ; 13 nɛ nyɛɛ bu mɛ wawɛɛ nitsɛ ngɛ suɔmi mi ngɛ a ní tsumi ɔ he je. Nyɛɛ kɛ nyɛ sibi nɛ hi si ngɛ tue mi jɔmi mi. 14 Se nyɛmimɛ, wa ngɛ nyɛ he wami woe kaa nyɛɛ bɔ nihi nɛ a peeɔ a ní basabasa a kɔkɔ,* nyɛɛ tu bua womi munyu kɛ tsɔɔ ni nɛmɛ nɛ a hao* ɔ, nyɛɛ ye bua ni nɛmɛ nɛ a gbɔjɔ ɔ, nyɛɛ to nyɛ tsui si kɛ ha nihi tsuo. 15 Nyɛɛ hyɛ nɛ nɔ ko nɛ e ko plaa nɔ ko kɛ to plaami nane mi, se be fɛɛ be ɔ, nyɛɛ di nɔ́ kpakpa se ngɔ ha nyɛ sibi kɛ ni kpahi tsuo. 16 Be fɛɛ be ɔ, nyɛɛ hi nyae. 17 Nyɛɛ sɔle be fɛɛ be. 18 Nyɛɛ na si ngɛ nɔ́ fɛɛ nɔ́ he. Enɛ ɔ ji Mawu suɔmi nya ní kɛ ha nyɛ ngɛ Kristo Yesu mi. 19 Nyɛ ko gbe mumi ɔ la a. 20 Nyɛ ko gbe gbamihi a he guɛ. 21 Nyɛ ná níhi tsuo a nɔ mi mami; nyɛɛ pɛtɛ nɔ́ nɛ hi he wawɛɛ. 22 Nyɛɛ yu nyɛ he ngɛ yayami slɔɔtohi tsuo a he. 23 Tue mi jɔmi Mawu ɔ nitsɛ nɛ e ha nɛ nyɛ he nɛ tsɔ kɛ pi si. Nɛ nyɛmimɛ, a baa nyɛ mumi ɔ kɛ nyɛ susuma* kɛ nyɛ nɔmlɔ tso ɔ nɛ e hi kɛ pi si ngɛ blɔ fɛɛ blɔ nɔ ɔ yi, konɛ piami ko nɛ ko hi he ngɛ wa Nyɔmtsɛ Yesu Kristo bami ɔ mi. 24 Nɔ nɛ e ngɛ nyɛ tsɛe ɔ ji anɔkualetsɛ, nɛ e maa pee jã kokooko. 25 Nyɛmimɛ, nyɛɛ ya nɔ nɛ nyɛɛ hi sɔlee ha wɔ. 26 Nyɛ fɔ nyɛmimɛ ɔmɛ tsuo kɛ nya he fiɔmi nɛ ngɛ klɔuklɔu. 27 I kɛ blɔ nya ní tsumi nɛ hɛdɔ ngɛ he ngɛ nyɛ nɔ fɔe ngɛ Nyɔmtsɛ ɔ mi kaa nyɛ ha nɛ a kane sɛ womi nɛ ɔ kɛ ha nyɛmimɛ ɔmɛ tsuo. 28 Wa Nyɔmtsɛ Yesu Kristo dloomi ɔ kɛ nyɛ nɛ hi si.